amanoisuno/poet huggingface dataset:
余自入山距出山五十五日竹屋青燈山陰杖屨忘其癡不了事矣隨所賦錄之得二十首 聽泉 徐瑞
出山靜而清，遇石何不平。誰能携素琴，爲我寫此聲。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 聽簫 徐瑞
嗚嗚傳素恨，渺渺起新愁。臺空鳳已去，楚山千頃秋。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 聽笛 徐瑞
有客携笛來，一聲山石裂。老子據胡床，東峰方吐月。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 論詩 徐瑞
大雅久寂寥，落落爲誰語。我欲友古人，參到無言處。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 煮茶 徐瑞
枯樵生活火，清瀑薦靈芽。且賞此味永，從渠客未嘉。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 蘭 徐瑞
綠葉映芳蕤，貞姿在空谷。紛紛世人同，寂寂君子獨。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 老梅 徐瑞
枯根寄斷崖，槎牙老風雪。疏花如高人，歛衽不敢折。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 苦菜 徐瑞
采苦南山下，載咏采苦詩。舍旃復舍旃，此味人得知。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 芹 徐瑞
離離生澗底，薇蕨敢雁行。人皆美其羹，我獨采其芳。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 劉郎菜 徐瑞
天台採藥客，此地菜留名。流水年年恨，春風歲歲生。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 黄精 徐瑞
東風抽靈芽，厚土長黄玉。我欲勤服食，從此長辟穀。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 鷹爪菜 徐瑞
何人品小草，乃以鷹爪名。吾舌安用甘，且得吾眼明。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 蒲花 徐瑞
綠穟糝輕黄，隨風墮霏屑。富貴未足道，看取十二節。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 石漥 徐瑞
飛泉所舂撞，懸崖偶成窾。信似太山溜，吾欲銘其坎。
余自入山距出山五十五日竹屋青燈山陰杖屨忘其癡不了事矣隨所賦錄之得二十首 出山 徐瑞
坐覺日月長，還疑宇宙隘。長嘯出山來，如在太虛外。
用仲退韻奉寄三首  其一 徐瑞
懷人耿青燈，兀兀香事已。夢繞明月灣，水清見石底。
用仲退韻奉寄三首  其二 徐瑞
與君外形骸，更自離言說。此聚雖難常，此意終不別。
用仲退韻奉寄三首  其三 徐瑞
約略古堰西，坡陀山外路。相從十二年，迎送幾來去。
大德二年戊戌正月梅始花 徐瑞
老樹冰霜晚，孤花天地心。翛然懷遠韻，相對意彌深。
己亥重九夜歸篝燈獨酌因思乙未歲是日陪余敬可携趙定庵馬寧卿王叔文雲隠二三道伴登芝山駐接仙亭蔬盤果食清談竟日今諸道萍散而敬可九原不可作對酒凄然殆無以爲懷也 徐瑞
重陽當痛飲，對酒更生悲。惆悵芝山夢，死生俱別離。
書芳洲題長江萬里圖詩後 徐瑞
萬里朝宗勢，其源可濫觴。從來不在險，畫裏論興亡。
庚子九月十四日陪芳洲觀山中泉石次韻 徐瑞
問酒竹籬深，尋詩土花碧。石上更盤桓，長嘯情何極。
書壁 徐瑞
佳木交穉綠，小閣掩春深。唯有山西叟，相看識此心。
夜坐與劉信翁清談 徐瑞
清坐不知疲，相對忘賓主。他年記此夜，青燈聽疏雨。
十一月十五山行見梅一枝 徐瑞
老樹千年意，枯槎一點春。相逢驚別久，佇立重凝神。
周德言游小廬山觀余壁間詩次韻示教走筆奉謝  其一 徐瑞
美人塵外姿，胸次澹孤清。空堂語三日，隠隠金石聲。
周德言游小廬山觀余壁間詩次韻示教走筆奉謝  其二 徐瑞
蘭茗尋舊題，媿我昔好逕。妙語爲湔祓，清越泗濱磬。
舟行即景 徐瑞
江流千丈碧，崖樹一枝紅。臨眺延緣久，扁舟我欲東。
宿常山  其一 徐瑞
小樓臨水際，一塔出林端。爲報山僧喜，無勞問數灘。
宿常山  其二 徐瑞
燈影照白髪，清酤浣旅顔。半生堪一笑，四度宿常山。
秋懷二首  其一 徐瑞
細雨沾庭濕，驚風入袖寒。黄花有佳色，獨自倚闌看。
秋懷二首  其二 徐瑞
門巷鳴乾葉，階除吟候蟲。幽懷不可奈，絲雨更濛濛。
夜坐 徐瑞
丈室四壁靜，孤燈永夜明。蒲團清坐穩，簷鐵兩三聲。
夏日六首  其一 徐瑞
屋上小山叢桂，門前綠水芙蕖。問事唯唯否否，逢人睢睢盱盱。
夏日六首  其二 徐瑞
客散幽庭鳥集，日長高樹蟬嘶。有士懷戴安道，無人鑄鍾子期。
夏日六首  其三 徐瑞
世眼看朱成碧，人情覆雨翻雲。寧甘頭責子羽，莫教腹負將軍。
夏日六首  其四 徐瑞
偶自棲遲偃仰，誰無歷落嶔崎。兩刖足見美玉，九折臂爲良醫。
夏日六首  其五 徐瑞
我生尚友千載，不願爭名一時。閉門寫范滂傳，飽飯和淵明詩。
夏日六首  其六 徐瑞
宇宙千年遺事，江山幾段閒情。一笑無人領略，杖藜竹外徐行。
六言四首  其一 徐瑞
脚下行萬里路，胸中貯千卷書。到底只供一笑，屋烏何似除胥。
六言四首  其二 徐瑞
畜耳何如畜眼，觀人孰與觀頤。遠道紛紛飛鞚，深山有客爭棋。
六言四首  其三 徐瑞
悟得字中有筆，却參畫外無詩。今人見謂癡絕，異世神交特奇。
六言四首  其四 徐瑞
隠几反觀唯我，出門與語者誰。飲酒止酒俱達，借書還書一癡。
故夏與南翁往來里社共聽松風盤旋久之欲作數語不果近日偶至其下悵然興懷追賦六言一首 徐瑞
夜語連床未了，村醪時復一鍾。不怕石頭路滑，要聽古社松風。
送醫士方存方歸弋陽  其一 徐瑞
俗子紛紛束閣，此客亹亹逼人。未論探丸起死，壺中刀匕通神。
送醫士方存方歸弋陽  其二 徐瑞
桔梗時而爲帝，昌陽或笑引年。無用乃知有用，妙處當是不傳。
送醫士方存方歸弋陽  其三 徐瑞
但識身中大藥，不須肘後奇方。我欲與君談此，暑途行計何忙。
偶題 徐瑞
曾駐金華傲紫烟，偶來此地了塵緣。春風白石岡頭路，虛老松花過一年。
舟行書感 徐瑞
斷崖斗絕小舟行，煙樹崔嵬草一汀。宛是釣臺臺下路，楊梅、盧橘正青青。
東溪舟中呈石齋 徐瑞
兩山盤屈水中分，紫翠深深日欲曛。孤枕短蓬吟夢曉，一鶑啼破半溪雲。
東湖枕上 徐瑞
雲邊假息竹方床，天地詩翁一枕凉。杳杳磬聲清入夢，上方老衲起燒香。
丙戌除夜泊舟東湖用白石歸苕溪韻書懷  其一 徐瑞
客夢朦朧酒力銷，梨雲漠漠路迢迢。醒來便欲尋春去，楊柳江南十五橋。
丙戌除夜泊舟東湖用白石歸苕溪韻書懷  其二 徐瑞
空山歲晚足堪娛，殘雪千峰水半湖。明發臨風想諸弟，共扶白髪進屠蘇。
丙戌除夜泊舟東湖用白石歸苕溪韻書懷  其三 徐瑞
出山歸隠計無成，舟泊菰叢膠斷冰。記取東湖風雪夜，青熒一點隔林燈。
丙戌除夜泊舟東湖用白石歸苕溪韻書懷  其四 徐瑞
津亭空樹集饑鴉，望斷孤雲是我家。暮角吹寒風漸落，自呼斗酒對梅花。
丙戌除夜泊舟東湖用白石歸苕溪韻書懷  其五 徐瑞
一卷陰符偶自隨，奴星解事亦忘歸。參橫斗轉吟魂瘦，愁絕寒梢兩綠衣。
丙戌除夜泊舟東湖用白石歸苕溪韻書懷  其六 徐瑞
城郭人家餞歲寒，裁紅剪翠饌春盤。湖濱老圃無時態，繞屋畦蔬向曉看。
丙戌除夜泊舟東湖用白石歸苕溪韻書懷  其七 徐瑞
隔岸重門笑語微，摇摇燭影颭簾衣。翠環玉指箜篌夢，尚識輕舟天際歸。
丙戌除夜泊舟東湖用白石歸苕溪韻書懷  其八 徐瑞
勞生可笑類原蠶，世路羊腸更熟諳。自古詩人例如此，咸陽客舍老青衫。
丙戌除夜泊舟東湖用白石歸苕溪韻書懷  其九 徐瑞
歸撫蒼松笑一場，誓無滋味博西凉。春風爛熳春雲熱，釀取松花一甕香。
丙戌除夜泊舟東湖用白石歸苕溪韻書懷  其一○ 徐瑞
封侯幾見夢魂銷，千萬徒勞重壓腰。只待區中緣了盡，携家採藥住中條。
丁亥正月二日自東湖泛舟歸鵲湖 徐瑞
貰酒張帆古渡頭，半篙新水送歸舟。梅花惜我漂零久，一片飛香入柁樓。
正月晦日泛舟詣東湖興盡而返戲作 徐瑞
古渡開帆破暮烟，平明回棹浪鳴舷。可憐煙雨東湖興，絕似山陰雪夜船。
小齋前老梅至二月半花猶未落餘香最可愛 徐瑞
瘦樹枯枝蘚暈青，嫩寒清曉雨冥冥。道人不管花開落，獨愛殘香繞硯屏。
讀蘇黄集 徐瑞
胡兒爭問大蘇集，仙官解作太史書。當時同朝人欲殺，所能者天信不虛。
書懷五首  其一 徐瑞
伊優骯髒子自擇，籧篨戚施我不能。試看洛陽紅紫國，何如空谷一枯藤。
書懷五首  其二 徐瑞
朱雲豈是丞相吏，子房偶作帝者師。去就誰能明此道，西風落木鬢成絲。
書懷五首  其三 徐瑞
文章意造乃天趣，學奇學澀爲誰妍。皮毛落盡真實在，千載誰續鵾雞絃。
書懷五首  其四 徐瑞
曹劉沈謝易摸索，楊王盧駱哂未休。眼底輪囷能有幾，蛛絲塵網百尺樓。
書懷五首  其五 徐瑞
枯桐三尺寄古意，懸崖夜半鳴風泉。廣陵散曲世不傳，五柳先生更無絃。
秋晚對牽牛花懷友 徐瑞
蘸碧輕綃一捻垂，蜿蜒細蔓滿枯籬。曉來風露深深巷，記得相看覓句時。
聽雨 徐瑞
聽泉聽雨不須悲，聲本無情我自癡。夢覺不同均是夢，寂然妙在不聞時。
偶潔甆鼎煮芽茶可玉弟以雲松吟藁至且啜且哦就成小絕并以卷錦 徐瑞
活火枯樵煮露芽，瓢盂顛倒岸烏紗。君詩味永加嚴苦，可恨山中客未嘉。
甲午夏日讀爾雅有感 徐瑞
梁間客燕一采芑，韝上饑鷹肉不肥。愛殺前溪雙屬玉，羽毛如雪背人飛。
丙申二月既望仲退再來山中意行談舊送別悵望寄兩絕句其一云別君烏石岡頭路一樹梨花照晚煙總是舊來携手處東風回首十三年其二云入山不遠六七里老我應行千百回昨日與君談未了今朝策蹇又重來讀之黯然次韻用謝  其一 徐瑞
東風滿眼皆陳迹，老樹荒園更斷煙。今昔相看只如此，但拚痛飲過年年。
丙申二月既望仲退再來山中意行談舊送別悵望寄兩絕句其一云別君烏石岡頭路一樹梨花照晚煙總是舊來携手處東風回首十三年其二云入山不遠六七里老我應行千百回昨日與君談未了今朝策蹇又重來讀之黯然次韻用謝  其二 徐瑞
夢中幾度尋安道，也似當年泛剡回。可是山中緣未斷，又從雲外寄詩來。
程明大送枸杞數本侑以古詩兩絕奉謝  其一 徐瑞
故人念我忍饑坐，送我靈苗意甚勤。便作深根千歲計，雲間要聽吠狺狺。
程明大送枸杞數本侑以古詩兩絕奉謝  其二 徐瑞
坡翁尚感黄柑意，杜老深知菜把恩。此意世間寥落久，自哦詩句繞荒園。
書壁 徐瑞
愛山日凭西樓角，聽雨長來破寺中。可恨無人同此味，繞簷疏竹鳥呼風。
尋梅十首  其一 徐瑞
去年冰雪梅開晚，立春半月始見花。只今至後未五日，南枝已破兩三丫。
尋梅十首  其二 徐瑞
冰溪凍合路迢迢，雪片疏疏著地消。幽香襲人無覓處，信步行過獨樹橋。
尋梅十首  其三 徐瑞
山中峭壁孤絕處，瘦樹獨立殊風標。我行矯首坐嘆息，正似高人不可招。
尋梅十首  其四 徐瑞
石梁溪上鴛鴦樹，昔年樵斧摧爲薪。詩翁賦詩慰不遇，險語至今驚鬼神。
尋梅十首  其五 徐瑞
牆東一株蒼蘚身，故人手斸山中雲。封植敢忘角弓賦，每到花開如見君。
尋梅十首  其六 徐瑞
首陽食薇千古瘦，商山茹芝絕世清。誰能嚼花卧空谷，一物不向胸中橫。
尋梅十首  其七 徐瑞
項里苔梅妙天下，蜀苑梅龍天下無。放翁詩酒白石笛，二老風流不可摹。
尋梅十首  其八 徐瑞
種性還如賦苦筍，趣味一似傳冰壺。持此問梅翻絕倒，荔支瑶柱有同無。
尋梅十首  其九 徐瑞
烟蕪牧笛不勝哀，夢繞西湖幾百回。應是詩人有餘恨，斷橋流水爲誰開。
尋梅十首  其一○ 徐瑞
十畝荒園野水邊，盡栽梅樹不論錢。珍重木瓢任真率，年年携此醉花前。
九月廿五夜小雨成雪 徐瑞
秋來多病怯新寒，香冷衣篝夢易殘。夜半忽驚風雨惡，開門雪已滿前山。
寄芳洲先生  其一 徐瑞
山中二十三年約，今日尋詩始得來。舉瓢酌水爲君壽，從此登臨歲一回。
寄芳洲先生  其二 徐瑞
周郎折簡應難致，退叟高騫招不來。石上留題有神護，不教雨漬長蒼苔。
寄芳洲先生  其三 徐瑞
時人近日多輕士，造物從來亦忌名。只有青山無世態，與君一見若平生。
寄芳洲先生  其四 徐瑞
官銜雅似何水部，文學老于元道州。如此身名應貴重，世間清濁易同流。
寄芳洲先生  其五 徐瑞
生來道義勝紛華，晚抱遺經學種瓜。猶有愛山心不厭，時時幽夢到煙霞。
雪中夜坐雜詠十首  其一 徐瑞
數間老屋雲松下，半畝方塘水竹村。先生觀化耿獨坐，不覺寒深雪塞門。
雪中夜坐雜詠十首  其二 徐瑞
簷頭風鐵響錚錚，簷外浪浪槁葉鳴。別有宮商人未識，一爐活火聽瓶笙。
雪中夜坐雜詠十首  其三 徐瑞
讀書聲歇茶初熟，古鼎香銷詩未成。起喚歐蘇索白戰，天高海闊不勝情。
雪中夜坐雜詠十首  其四 徐瑞
古人何者是不朽，舉世何人善打乖。總是流連光景處，天分幽事屬吾儕。
雪中夜坐雜詠十首  其五 徐瑞
文章有皮有骨髓，欲參此語如參禪。我從諸老得印可，妙處可悟不可傳。
雪中夜坐雜詠十首  其六 徐瑞
古人骨爛心猶在，欲觀古人觀其心。我讀古書忘寢食，去之千載一如今。
雪中夜坐雜詠十首  其七 徐瑞
何人求死不得死，有士欲生而舍生。誰謂古今人品異，要於出處自權衡。
雪中夜坐雜詠十首  其八 徐瑞
穀粟桑麻里俗淳，農談竟夕意彌真。半壺濁酒陶陶醉，便是羲皇以上人。
雪中夜坐雜詠十首  其九 徐瑞
絕憐山北松間寺，門逕漫漫雪作堆。衲僧定起夜將半，自撥寒爐分芋魁。
雪中夜坐雜詠十首  其一○ 徐瑞
看梅不睡非愁夜，對酒高談別是春。水北山南清興發，遲明踏雪度煙津。
二月望暫寓山中感舊  其一 徐瑞
出山兩足涴塵土，幾夜夢聽山中泉。行到向來結茆處，瘦藤枯樹仍風煙。
二月望暫寓山中感舊  其二 徐瑞
茆茨高下倚蒼石，略彴參差跨碧流。白髪前坡兩翁媼，相逢漫說十春秋。
二月望暫寓山中感舊  其三 徐瑞
野花綠水紅香動，石壁晴霞倒影奇。好句詩人曾拾得，重來絕笑劍痕癡。
二月望暫寓山中感舊  其四 徐瑞
石臼凝泉瑩似冰，山椒雲氣起如蒸。小溪流出桃花片，我欲窮源客不能。
病瘧新差仲退折梅一枝冒雪跨馿訪我松下且賦詩一首次韻以謝閴月廿八日也 徐瑞
破雪折梅相料理，要將春信報新年。獨跨瘦馿披鶴氅，更於何處覓神仙。
閴月廿九日芳洲寄綠萼梅一枝詩二首次韻爲謝  其一 徐瑞
故人雪裏寄梅花，妙句清寒逼齒牙。睡起病隨殘臈去，坐看神水長金華。
閴月廿九日芳洲寄綠萼梅一枝詩二首次韻爲謝  其二 徐瑞
鶴背從來不載錢，老梅風雪是忘年。春風若肯留相待，定趁灣頭水上船。
挽李思宣 徐瑞
芝山携酒詩猶在，芹泮橫經夢已空。篋底更藏書數紙，不堪和淚對秋風。
次韻謝拙逸見寄 徐瑞
魚雁迢迢不一書，尋真豈爲出無馿。去年偶誤梅花約，心密何須泥迹疏。
與弋陽徐覺民主簿  其一 徐瑞
昔年熟看靈山面，常怪寶氣充其間。此行乃與公相識，不負平生識此山。
與弋陽徐覺民主簿  其二 徐瑞
文章政事本一貫，道在從教俗論譁。爲問匆匆赴期會，何如騎馬看煙霞。
與弋陽徐覺民主簿  其三 徐瑞
向來自許千年鶴，老去真成六日蟾。且喜宗盟今日合，歸程不惜爲公淹。
送從弟蘭玉視牘柳州  其一 徐瑞
柳侯種柳柳江邊，歲歲春風歲歲妍。若訪韓碑尋柳廟，爲持菊蘂薦寒泉。
送從弟蘭玉視牘柳州  其二 徐瑞
折花呼酒醉南樓，草草三年一笑留。今日要游難似舊，玉釵占喜白雲秋。
再用韻送謝拙逸  其一 徐瑞
久悟看山勝看書，夢中猶愛倒騎馿。武夷夙有煙霞侶，目斷晴雲雁影疏。
再用韻送謝拙逸  其二 徐瑞
辟俗尋常晝掩門，弄丸聊復了朝昏。折梅且寄春風信，終待相逢慰渴魂。
馬天心遠游而歸椎髻變而巾幘袖衣變而逢掖名字號俱變書亦學顔作三詩寄之  其一 徐瑞
紙上磊落太師字，行間突兀玄晏名。斯人變幻不可測，卒然見之令人驚。
馬天心遠游而歸椎髻變而巾幘袖衣變而逢掖名字號俱變書亦學顔作三詩寄之  其二 徐瑞
風流千載賀知章，晚歲黄冠歸故鄉。三島煙霞鏡湖月，此意與之誰短長。
送馬君采赴忠定書院教諭  其一 徐瑞
吾鄉灣頭有明月，照映空山草木寒。頗怪近來光采變，乃知珠徙上餘干。
送馬君采赴忠定書院教諭  其二 徐瑞
孤城上與白雲齊，唐宋諸人舊有題。弔古不須深感慨，但教殘剩付歸奚。
贈別高則山王叔浩  其一 徐瑞
采詩直須別具眼，論人尤貴平其心。莫重所聞輕所見，四方岩穴有知音。
贈別高則山王叔浩  其二 徐瑞
孤洲蘭蕊春風晚，老樹絲苓夜雨寒。何日抱琴重過我，焚香煮茗聽君彈。
題小齋壁 徐瑞
賣藥城南二十秋，得錢取醉酒家樓。近來不敢出山去，怕有人呼韓伯休。
題鄧梅邊買馿卷後 徐瑞
出市難逢陳處士，叩門誰識傅先生。此行若遇孫郎宴，借筆不妨題子名。
次韻怡如解嘲 徐瑞
子敦尚受坡翁謔，山谷何心戲炳之。抵掌相看成一笑，折肱始信是良醫。
過歇嶺 徐瑞
四山竹樹與雲齊，淛水東流江水西。獨策短筇過歇嶺，亂峰疊疊翠禽啼。
晚行三橋 徐瑞
晚凉信步十三灣，疏柳高荷欲半殘。時有小舟橋下過，無言獨倚石闌干。
靈芝寺 徐瑞
爲愛嘉名似故鄉，芒鞋日日此徜徉。非關貪禮瞿曇相，自是三生有願香。
八月十八日觀潮 徐瑞
海門乍見一線白，江下濤頭十丈黄。數點紅旗爭出沒，千艘飛櫓下滄浪。
登釣臺  其一 徐瑞
雪手升堂讀古碑，先生應笑鬢成絲。滿庭黄葉無人掃，唯有清風似舊時。
登釣臺  其二 徐瑞
欲薦山中十九泉，荒榛塞路上無緣。凄凉不盡懷賢意，黄帽催呼蚤下船。
舟行不勝節物之感 徐瑞
客中無酒浣羈愁，想見家山菊自秋。記取今年重九日，大郎灘下泛孤舟。
次馬初心韻  其一 徐瑞
良朋難合易參差，處獨頻頻入夢思。歲晚得君相料理，老懷磊落更誰知。
次馬初心韻  其二 徐瑞
濁酒陶陶時一鍾，柴門牢鍵畏迎逢。夜來風雪敲窗紙，喜見前山玉作峰。
戊午元日  其一 徐瑞
爆竹聲殘曉色分，漫天雪片報新春。絕憐今日屠蘇酒，不見丁年共飲人。
戊午元日  其二 徐瑞
屋角紅梅雪裏香，索人管領意深長。老松秀出千林表，甲裂皮皺色轉蒼。
次韻月灣東湖十咏 兩堤柳色 徐瑞
廢壘迢迢睥睨連，兩堤橫截鎖蒼煙。柳絲繫得春光住，畫舫時時雜釣船。
次韻月灣東湖十咏 雙塔鈴音 徐瑞
浮屠雙筆仰書天，簷鐸吟風破曙煙。似爲衆生說般若，興亡莫問劫灰年。
次韻月灣東湖十咏 孔廟松風 徐瑞
蒼然五鬣東海來，直幹參天不可回。堂上不聞金石韻，空中時聽殷晴雷。
次韻月灣東湖十咏 顔亭荷雨 徐瑞
急雨高荷汞走盤，顔公一去歲如千。天公不爲游人計，端爲忠臣雪怒肝。
次韻月灣東湖十咏 湖中孤寺 徐瑞
崔嵬銀屋漭相圍，突兀禪房水半扉。便是金山古蘭若，坐看孤鳥斷雲飛。
次韻月灣東湖十咏 洲上百花 徐瑞
後臺花發映前臺，紅紫成林綠作堆。三日一花尤盡在，願言均作四時開。
次韻月灣東湖十咏 薦福茶煙 徐瑞
老衲松根拾槁枝，石鐺煮茗日舒遲。青青亭上晴雲散，正是禪僧出定時。
次韻月灣東湖十咏 新橋酒斾 徐瑞
裊裊垂楊映小樓，吳姬喚客酒新篘。倚簷高揭青帘處，認取牆東最上頭。
次韻月灣東湖十咏 江城暮角 徐瑞
梅花三疊暮雲橫，戍客懷鄉夢自驚。縱是時平爭戰息，不堪吹出入雲聲。
次韻月灣東湖十咏 芝嶠晴雲 徐瑞
深谷逶迤縹緲中，白衣遥映曉暾紅。時清不嘆唐虞遠，可有商山四老翁。
七月十七夜夢中見亡孫概覺而悽愴不已 徐瑞
夢汝頎然立我傍，言辭慷慨巧趨蹌。覺來落月明窗戶，撫枕潸然泪滿床。
對菊用先大父雲巖先生仰高堂壁間韻 徐瑞
小圃秋花孰是强，唯餘老菊殿年光。寒英不獨華予晚，九死猶能不改香。
讀靖節和靖詩偶成寄仲退 徐瑞
逋仙只住西湖上，靖節終身栗里中。千古修名垂宇宙，何曾南北與西東。
次韻江道可見寄五絕  其一 徐瑞
戎壓塵沙汗血勞，君如孤鶴立危梢。何時過我長松下，共候風爐湧雪濤。
次韻江道可見寄五絕  其二 徐瑞
世間萬事匪人爲，消長神機祗自知。飲酒不求千日醉，讀書空悔十年遲。
次韻寄題文溪許氏秋圃 徐瑞
我看黄花意甚長，紛紛蕭艾不能荒。無論楚晉韓家事，萬古秋風只自芳。
飯牛 徐瑞
飯牛夙志老方酬，看似溈山水牯牛。水草尋常自調伏，鼻端不用拽繩頭。
腰痛苦甚戲作二絕句 徐瑞
十萬腰纏不足珍，腰圍頓減可憐人。折腰不爲五斗米，彭澤元來解忍貧。
正月廿七月灣來訪折千葉紅梅一枝爲贈 徐瑞
喜聞環佩響然臻，笑語芬芳絕世塵。林壑荒凉無所有，殷勤送似一枝春。
七月十六夜對月有感 徐瑞
神遊赤壁水光浮，想見元豐壬戌秋。甲子四周月長好，更無人續宋風流。
次韻吳仲退見貽  其一 徐瑞
瘦竹相隨立，輕堅九節青。川平雲澹澹，風定樹亭亭。汩沒悲流俗，驅馳累有形。揜關差有味，危坐玩羲經。
次韻吳仲退見貽  其二 徐瑞
天秋分袂後，擾擾似年時。竟負梅花約，空哦春樹詩。斷崖粘凍雪，碎石漾流嘶。悵望灣頭路，扁舟樂泳思。
溪上晚眺 徐瑞
望逐飛雲去，天低落景黄。江湖流不盡，宇宙事何長。帆影行空闊，漁歌出莽蒼。沙平秋草遠，鷗鷺未相忘。
秋夜 徐瑞
沉沉秋夜靜，輕策步中庭。止酒天真澹，烹茶世夢醒。風枝繞驚鵲，露草度流螢。物化猶如此，浮生可得停。
臨泉寺 徐瑞
扁舟駐寒瀨，輕策到臨泉。僧說黄巢事，碑鑱慶曆年。幽花荒甃晚，落木古城煙。興廢俱陳迹，相看一惘然。
重過鐘潭寺月灣有詩次韻 徐瑞
五年三到此，門逕怪頻移。絕壁何年樹，空廊異代碑。微瀾生古瀨，浮翠擁修眉。煮茗談時事，山僧總未知。
無庵道人贈硯報之以詩 徐瑞
別去驚離索，重來更劇談。送人還有硯，住世却無庵。白鶴千年化，黄粱萬枕酣。區中緣未畢，一見一回慚。
求余敬可字與小兒習不至 徐瑞
點槸今誰妙，波戈古莫稽。要令識陣馬，不是厭家雞。鄴瓦玄雲濕，溪藤暮雨凄。媿無鵝可換，萬一付歸奚。
月磵自杭歸以詩問訊 徐瑞
記別秋風裏，聞歸禁火初。深慚聊爾耳，久闕問何如。梅雪西湖鶴，潮風東海魚。經行入詩否，早晚叩精廬。
涉世 徐瑞
涉世頭將白，耽詩貌欲枯。晨齋參玉版，夜渴飲冰壺。咄咄知今是，栖栖媿故吾。窮通端有命，一笑視平蕪。
題舊藁 徐瑞
書向愁邊著，詩添病後吟。不成千古事，空費一生心。華髪江湖晚，青燈風雪深。鍾期那可鑄，塵網斷紋琴。
醉中作 徐瑞
歲月驚虛擲，風霜信飽更。蚤知窮有命，惟以飲留名。人事宜藏拙，天工亦惡盈。浩歌因起舞，月到紙窗明。
戊子元日 徐瑞
歲歲春風面，年年山澤儒。不知老將至，但有醉如愚。殘雪明岡阜，新晴樂鳥烏。身安即如願，何必問清湖。
雨中對酴醿 徐瑞
隠隠滃綠霧，盈盈積玉塵。濃香欲醉客，妙質不爭春。已是園林晚，那堪風雨頻。先生如有素，終日澹相親。
讀畫史 徐瑞
子敬因成駮，曹興偶畫蠅。初非有意作，竟以絕倫稱。鑄錯吾何恨，求全古所懲。中年思爛熟，巧力不須矜。
題王朝英修竹齋 徐瑞
文章虎豹皮，標格雪霜枝。孤立天所賦，一清人得知。勿論千戶等，可忍十年饑。會得箇中趣，何須汗漫期。
與陳善從 徐瑞
出門小天下，知子欲昌詩。廬阜孤雲眼，芝山夜雨思。勿輕千里別，動是隔年期。萬一踰淮去，毋忘橘頌詞。
庚寅正月十六携家入山大雪彌旬止既月叔祖東綠翁以那知風雨夜復此對床眠分韻瑞得那眠字  其一 徐瑞
辟俗過逢少，離居感慨多。豈伊泉石勝，奈此簡書何。風雪日如此，乾坤理則那。鄰翁能貰酒，一笑且酣歌。
庚寅正月十六携家入山大雪彌旬止既月叔祖東綠翁以那知風雨夜復此對床眠分韻瑞得那眠字  其二 徐瑞
骨肉終青眼，一林有素緣。偶來成許日，此聚豈非天。悟解由災疾，遲留費歲年。東風方作惡，萬事付佳眠。
夏五有旨徙豪右郡邑以吾家充數與章正卿同泊舟琵琶洲下 徐瑞
去國羈懷惡，開帆眼界新。同爲萬里客，猶是一鄉人。浪說王孫富，誰憐郭解貧。江妃應笑我，從此素衣塵。
故友湯景文別六年乃十月廿一尋我松下臨別見贈次韻奉答 徐瑞
占氣頻翹首，青牛忽度關。相看雙眼碧，劇論寸心丹。時俗容遲鈍，交情見往還。盟言天爲聽，萬一莫辭難。
次韻景文社屋留題 徐瑞
四海誰知己，江濤正渺然。山林聊偃息，歲月易流連。行李清霜曉，荒祠落木天。留題不盡意，感激尚君賢。
馬可卿棄家學道衲衣椎髻飄然有物外之思賦二詩爲贈  其一 徐瑞
去去休驚俗，循循且任真。端能一宿覺，不負百年身。有種穀斯熟，深根樹自春。向來陳處士，還带華陽巾。
馬可卿棄家學道衲衣椎髻飄然有物外之思賦二詩爲贈  其二 徐瑞
我祖徐從事，君家馬自然。何曾絕倫誼，皆得列神仙。四百金丹字，參同鼎器篇。能通言外意，即此是單傳。
次韻芳洲見寄 徐瑞
地偏寡迎送，書至慰蹉跎。此世知音少，吾生可悔多。虛懷忘寵辱，遇物任誰何。未了山中約，期君難重過。
次仲退賦牡丹韻詩中有欲將傾國色故惱在家禪之句 徐瑞
雨餘春意足，睡起曉光懸。衆卉自開落，吾心無醜妍。掃空方是道，下語已非禪。隠几翛然久，疏林起淡烟。
吳義甫號宜山以星躔推賤庚并遺以詩次韻奉謝 徐瑞
爲愛山宜隠，從教世莫知。虛心觀象緯，戲墨出蛟螭。詩卷今餘事，丹爐彼一時。宜山子姚子，千載共風期。
十月乙酉西山訖事悼亡二首  其一 徐瑞
渺渺箜篌夢，茫茫石鏡緣。斷絃終莫續，浮沫更堪憐。濕土新阡雨，啼鴉老樹煙。一聲鄰笛起，凄咽泪如泉。
十月乙酉西山訖事悼亡二首  其二 徐瑞
我已空諸幻，君今斷後緣。圓明應頓悟，成壞不須憐。玉宇行孤月，冰溪破冥烟。兒曹修菲薦，再拜酹寒泉。
送姚聖可歸旴江  其一 徐瑞
識面三年久，論心此日同。相從方款款，索去又匆匆。宇宙塵機息，江湖老眼空。南枝春信早，歸路載東風。
送姚聖可歸旴江  其二 徐瑞
未了區中事，先留方外盟。仙才雖有數，大器豈無成。白髪高堂夢，青山故國情。君歸相慰藉，未及水初生。
次韻東皋雨後行 徐瑞
久雨書闈坐，初晴竹伴行。遠林更舊綠，流水带新聲。隨境皆天趣，無心任世情。芒田公獨樂，吟嘯了浮生。
梅山周公挽章  其一 徐瑞
才力千鈞弩，襟期百尺樓。吾生能幾見，異世有同流。起起悲前夢，堂堂閟一丘。哀榮動州里，外此復何求。
梅山周公挽章  其二 徐瑞
東閣游從久，西州慟哭頻。感君敦古誼，待我異他人。對酒言猶在，看山迹已陳。惟應舊賓客，相對一沾巾。
寄周南翁用月灣寒食韻 徐瑞
獨夢雲千里，清愁雨一林。江山空有約，桃李易成陰。自是乖幽賞，何由話苦心。興來當逕造，剪燭夜堂深。
夏日讀陶韋詩偶成 徐瑞
詩道貴和平，由來寫性情。要知衝口出，絕勝撚髭成。理到辭須達，神超韻自清。無人融此趣，庭戶綠陰生。
吳長裕惠詩次韻爲贈 徐瑞
此士睽違久，流年倏忽更。詞章如水進，談笑喜風生。無以小害大，當期實勝名。傳家有師法，晦木定春榮。
李田道中 徐瑞
老樹圍修竹，清流浸白沙。沿山石磊磈，隔岸路丫叉。漸漸鄉音別，迢迢去意賒。瀹茶誰氏女，鬒髪墮烏鴉。
除夜哭仲孫概  其一 徐瑞
階庭皆秀發，念汝獨敦龐。處事怯藏勇，臨機智若戇。痛渠二豎惡，何日片心降。硯席凝塵滿，依然在北窗。
除夜哭仲孫概  其二 徐瑞
我老那堪哭，吞聲泪一襟。應門差慰眼，伏枕獨傷心。白璧歸黄壤，孤墳寄古林。凄凉重泣痛，臨絕有遺音。
次劉東仲見寄咏 徐瑞
丰姿明玉樹，清論瀉秋泉。霧豹文何澤，風鸞意自仙。超然由靜悟，妙處可言傳。倘遂卜鄰願，游從不計年。
用月灣咏寄題江儀仲心遠堂 徐瑞
湛湛秋潭靜，沉沉夜璧光。歛之不盈握，舒則可包荒。今古事無盡，乾坤夢正長。爐香清晝永，物我兩俱忘。
歸來 徐瑞
歸來便覺此身尊，傲世猶嫌習氣存。已是半生走風雨，但持一笑信乾坤。貪閒且復逃空谷，自衒終羞倚市門。庭院綠陰生午寂，坐聽禽語對清樽。
東綠叔祖得園池之勝於萬山深處將拔宅而居焉以詩奉餞 徐瑞
兩僮自足負琴書，載具何勞遠借車。客至未妨投轄飲，地荒正好带經鉏。欲從隠者歸盤谷，尚念先人有敝廬。擇勝懷居竟誰是，定知明哲笑迂疏。
東綠翁既居山中而瑞方葺敝廬再用前韻 徐瑞
見說移居只載書，高人從此可懸車。看松北崦風吹面，種豆南山月滿鉏。拙計不能爭子所，癡心尚自愛吾廬。辟人辟世將焉擇，獨立西風鬢影疏。
留汪子明 徐瑞
美人渺渺隔秋水，六年不見心茫茫。麥昂黍低各自媚，鶴長鳬短庸何傷。荷鉏未厭素業在，讀書從來真味長。是間偪仄不稱意，待晴携酒登重岡。
次韻寄題李氏月心精舍 徐瑞
坎陽爲心亦爲月，妙質一點何玲瓏。君看靈光湛止水，孰與明鏡行秋空。萬古娟娟不改色，百年忽忽俱成翁。盈虛如彼莫消長，試參此語將無同。
次韻陳心田郊居即事二首  其一 徐瑞
想見從來種種迂，讀書採藥灌園蔬。看山不厭風期別，與世相忘機事疏。正自未妨犀首飲，足知不作子公書。詩名莫落江湖去，怕有人來畫子廬。
次韻陳心田郊居即事二首  其二 徐瑞
五老亭亭翠塞門，煙霏雲氣濕前軒。浮華安有千年寶，至潔何如一尺渾。曉瀑分寒歸茗椀，春江瀉綠入藤樽。君詩已是肱三折，爲我探囊試合昏。
用仲退韻別周南翁 徐瑞
薄俗難諧祇自知，百年幾見費心思。平生鮑叔深憐我，後代揚雲不並時。春雨情懷惟有酒，男兒歲月但供詩。汀洲草長東風軟，一笑旗亭又語離。
癸巳二月寓城與趙希文 徐瑞
城郭春深午夢醒，覺來玄思獨冥冥。靜中自笑渠非我，醉裏渾忘影答形。有客不傳皇極數，何人獨愛太玄經。古今此意誰能會，雨暗長堤草樹青。
壁侍者來訪作此贈之 徐瑞
俗論卑卑不足聞，相從松下慰離群。喜師一吸西江水，許我平分華嶽雲。更向鋒前來妙悟，莫于紙上泥陳文。純陽石薜黄龍老，肥瘦何曾彼此分。
寄芳洲先生 徐瑞
秋入郊原四望空，石梁老樹立西風。文章子不減班掾，丘壑吾能過庾公。池上紛紛成底事，尊前兀兀有奇功。山中芋栗今朝熟，萬一尋盟榾柮紅。
用前韻寄仲退 徐瑞
虛堂宴坐萬緣空，疏竹泠泠度晚風。政自悠悠隨世運，無論憒憒到天公。病來茗枕成奇祟，老去蒲團策雋功。忽憶樂平吳直學，八年不共地爐紅。
芳洲寄示和章且及方外之學再疊奉謝 徐瑞
前修零落典刑空，堆筆須君振古風。敢意嚴詩編杜集，但希顔詠黜山公。區中隨順何妨道，物外佯狂更有功。安得相携登岱嶽，天門夜看海濤紅。
三月廿夜同徐月齋讀參同契次所贈詩韻以謝 徐瑞
天高地下物林林，生化無過陽與陰。誰向一中窺竅妙，君于靜處見幾深。蟾烏有象明生鏡，桐梓何情音在琴。正好小留論此事，可堪杜宇促歸吟。
對酒 徐瑞
坎止流行信此身，只憑詩酒過殘春。地偏自覺日成趣，道在何妨歲食貧。且養金丹娛晚境，難將白髪事時人。但餘未了名山債，竹杖芒鞋入夢頻。
余自戊子至丁酉十年之間詩不及百首而困窮流落之狀歷歷可見雖然政使歲得百首亦不過流連光景而已焉攸用感嘆之餘賦此自警 徐瑞
吾生汩汩何所就，祇送流光添鬢絲。起尋諸老已半鬼，回首十年無百詩。刻意文章終害道，無心世路任多岐。便須擘畫三千歲，不住青城即武夷。
寄宗玉弟 徐瑞
日長獨坐耿相思，每報平安慰我饑。舉動豈知遭齒舌，送迎誰念用符移。轉丸鳴鏑應無滯，絅錦弢旌未是癡。更著加餐題紙背，晚成在子莫憂遲。
偶題 徐瑞
陶公恒得法外意，張顛獨悟書中神。口耳不到方是妙，言動可擬皆非真。寒泉泠泠出空谷，幽鳥亹亹鳴陽春。政索解人不可得，舉似俗子翻成嗔。
余與仲退讀書山間壬午至戊子無一日相捨己丑仲退去此余亦連年憂患回首已九寒暑念此樂不可復得感慨不已作字寄仲退覬其蚤賦歸來也 徐瑞
獨聽松風度九夏，兩鬢無情生二毛。渠儂翰墨流聲遠，老我山林畜眼高。往日相從不知樂，只今說夢竟徒勞。男兒肯受人拘束，相見頻頻賦大刀。
自省 徐瑞
閉閣焚香一欠伸，晴窗如鏡暖如春。平生自有會心處，後世豈無知我人。漫註蟲魚消白日，莫緣蠻觸喪天真。客來指點牆東柏，雪壓風欺色轉新。
仲退示芳洲閒居律詩三首并示和章次韻寄芳洲一笑并簡仲退  其一 徐瑞
契闊難逢笑口開，溪雲山雨首頻回。未能千橘爲身計，尚笑三槐待子栽。我道從來高勇退，君詩况自耻嗟來。有親可養人生樂，拚取餘年學老萊。
仲退示芳洲閒居律詩三首并示和章次韻寄芳洲一笑并簡仲退  其二 徐瑞
老子文章興尚狂，看花可復夢名場。誰憐用意平生苦，欲俟知音來世長。郢俗但能聽下里，騷人更待賦高唐。年來頗欲焚吾硯，蓑笠田間百念忘。
仲退示芳洲閒居律詩三首并示和章次韻寄芳洲一笑并簡仲退  其三 徐瑞
翟公莫厭雀羅門，杜老甘居獨樹村。諤諤固應賢唯唯，昭昭元不似昏昏。窮居有分行吾意，君子觀人論所存。未必鍾期曠千載，興來一再撫桐孫。
讀仲退和胡秀才詩有感斯文用韻 徐瑞
文章聖處無誰語，獨立蒼茫祇屢臏。從渠高眼空四海，自古名家能幾人。愛烏怒蟹言何淺，畫虎雕龍技漫新。吾道澹成終雋永，莫矜盛氣怨私貧。
次韻寄題嚴氏尋古齋 徐瑞
馬圖龜畫未是易，龍文鳥章豈其書。能窮有象有數外，始識無聲無臭初。身從浩劫得所賦，神遊太虛以爲居。吾人尋古儻悟此，以後觀今非古與。
次韻金壁夫見寄 徐瑞
萬緣勘破等飛煙，習氣消除得聖顛。撲滿無情又佚老，鴟夷有味可留年。美人渺渺空勤夢，吾道悠悠莫問天。上界從來足官府，山林自好更求仙。
二月廿九日收宗玉弟京口書還家有日喜而賦詩 徐瑞
半歲無書界我胸，短蓬念汝過殘冬。官情但可京口酒，客夢應隨浮玉鐘。棄縱向來緣底事，妍粧今日爲誰容。書來賸喜歸期近，伴我清吟倚老松。
壬寅和謝拙逸寄芳洲韻 徐瑞
塵埃野馬謾勞形，遠想高標愧此生。已許過從陪杖屨，敢辭來往涉途程。幔亭山色長如畫，破衲秋風自有情。更待焚香參太極，朱絃端爲發奇聲。
正月十五日月灣偕胡茂元來訪別後用月灣韻寄贈茂元 徐瑞
敲門驚怪有此客，清似金莖秋露盤。名驥已超千里疾，老松甘卧故山寒。共商今古須臻極，遠遡風騷不作難。從此頻頻相料理，案頭苜蓿對闌干。
寄徐逢原求墨 徐瑞
北李骨朽呼不起，老石珍藏癡可憐。松身鏡面徒外美，犀紋玉質知誰傳。古今賞覽那復有，舉世繆幻何由湔。一螺點漆倘寄我，會見枯筆生春煙。
送表弟王復翁赴武陵教諭 徐瑞
漢朝最貴文學掾，況遇明時早及瓜。鄉國幾年工取友，詩書累世克承家。斜飛聊展天南翼，逸興應隨海上槎。聞說秦人遺跡在，更尋漁父問桃花。
胡和卿用所贈王復翁韻見寄疊韻奉謝 徐瑞
世味居然如嚼蠟，貪閒猶愛故丘瓜。寸心自欲期千載，一理端能貫百家。爲山功夫在進簣，窮源消息問乘槎。此去相從須有日，裂牋聊當寄梅花。
送從祖還黄州桃花鎮寓居 徐瑞
禮服悠悠歲月深，歸來城郭豈堪尋。葬防不背先師訓，居潁能知前輩心。古驛桃花勞遠夢，征途柳色動新吟。秋風儻有南飛雁，莫惜頻頻一寄音。
仲春留周氏館中與仲退怡如劇論旬日而後返二君寄詩次韻爲謝 徐瑞
番君遠韻衆辟易，崖仙清致莫誰何。二士共談敦古誼，一夫獨醉許高歌。人疑桑下留何久，我喜鋒前悟已多。會見漁樵成保社，典衣先自買青蓑。
從弟楚玉來言將有湘陰之役蘭玉見寓衡陽甚適求詩送行爲賦長句 徐瑞
南嶽崚嶒太古色，青湘窈窕千尺深。山川絕勝宜嘉客，兄弟相望愜素心。共看驊騮誇汗血，從知朝市遠雲林。高堂白髪能無念，可是朝朝候鵲音。
用仲退韻寄芳洲 徐瑞
早年厭俗不免俗，老去求閒未遂閒。學道已輸先得髓，讀書空媿僅窺班。逍遥我欲遊塵外，屈曲渠能自世間。目斷漢廬煙樹老，悠悠白鳥獨飛還。
客中清明 徐瑞
光陰迅速一百六，老境侵尋五十三。千里懷人黯風雨，五更歸夢到松柟。丹爐火足心兵息，茗椀香濃舌本甘。次第盡償芒竹債，結茅歸老此山南。
次韻仲退木犀一首 徐瑞
門前老樹繁秋英，濃香醉客我獨醒。空山無人境寂寂，蕭齋如水風冥冥。清標自是欠花譜，遠韻差堪著酒經。君家剛猛兩荒幻，且挹危露培修齡。
吾族盤石將挾堪輿家出遊索詩送行 徐瑞
天星墜地化爲石，盤石即是星之精。觀天必識經緯象，相地始知流峙情。豹林將軍累世顯，龍岡文章千載名。古人妙中非浪漫，發抉幽微在此行。
春日感興有懷芳洲 徐瑞
老去空驚歲月遒，桑榆雖晚尚堪收。鬢霜任自桃花笑，客意難憑燕語留。勝地有緣頻入夢，清吟無興獨登樓。故人家住滄洲上，幾夜相思欲泛舟。
劉元輔寄詠史詩六十首賦此爲謝 徐瑞
永嘉諸老不可作，史傳紛紜孰與評。一字不輕嚴衮鉞，千年如見審權衡。常憂此道無人識，忽得公詩老眼明。雪手焚香三讀罷，小樓坐對晚山橫。
贈別彭東皋 徐瑞
芝山相識廿年前，我齒如冰子鬢玄。顔貌頓驚俱醜老，光陰自嘆祇流連。近來酒渴應剛制，此去詩篇莫浪傳。語別有期頻作惡，預憐清夢繞新田。
次韻題南翁悠然閣 徐瑞
去家幾度憶瓜丘，付與閒人一壑秋。林下定知無俗駕，室中應自有天游。幽懷時撫竹根枕，清賞堪浮蓮葉舟。夜直玉堂明月冷，迴光還是照高樓。
題節婦馮氏傳後用南翁韻 徐瑞
夫征婦孕判居行，夫沒兒存婦節清。不背所天終此義，信知有欲甚于生。芳名真足留千載，百僞無如仗一誠。定謚何人敢當筆，春秋萬古自昭明。
月灣約遊鵝塘不果再約送南翁北上共了廬阜之債以詩訂盟 徐瑞
鵝塘阻趁登山屐，廬阜端隨下水船。況是故人當送遠，不乘清興待何年。英雄埋沒龍長卧，道學榛蕪鹿自眠。訪古歸來春意動，倚峰要了看山緣。
送南翁待制北上 徐瑞
生來畏別不堪聞，十四年中三送君。挂席壓平彭蠡浪，載家喜見太行雲。對揚入掌絲綸寵，紀頌行看金石文。猶有鵝塘遺意在，一麾須早乞江濆。
次韻月灣午坐偶成 徐瑞
年來與世亦嬰兒，衆欲紛紛看朵頤。簡策祇留遺事在，英雄空有大名垂。斵輪老去誰堪付，彈鋏歸來未覺遲。少約林泉今白髪，不償素願待何時。
月灣闢地山中誅茅歸隠怡如賦詩次韻贊决  其一 徐瑞
一去山中廿二年，重來有約竟茫然。窮居笑我頑同石，文事多君彩印椽。今日開山作宗祖，向來彈鋏等風煙。餘齡賸喜遊從樂，更結青烏白鶴緣。
月灣闢地山中誅茅歸隠怡如賦詩次韻贊决  其二 徐瑞
作意歸來孰謂非，挹芳有地復何疑。遲留固是全交道，勇退方知識事宜。尚用侍郎書戶契，肯求節度買山貲。風流莫遣諸兒覺，共被同行又一奇。
題周南甫草窗吟卷後 徐瑞
水中鹽味誰能識，鐸裏宮聲未易聽。正惜無人繼風雅，忽傳佳句到林坰。雲開灊岳撐千仞，春入雷江漲四溟。遥想清吟得天趣，窗前草色自青青。
許季高怡如相繼而逝仲退有詩悼之亦復次韻 徐瑞
鳴呼二子遂如此，里閈凄凉誰與歸。生養死藏情永痛，霤號野哭涕徒揮。久悲前輩存無幾，今嘆斯文事轉非。獨到青燈哦楚些，西風獵獵颭簾衣。
送凌霽雲赴餘姚州學正 徐瑞
天門振鐸聲彌遠，越上橫經任更專。頗怪風雲紆宦轍，故因山水著名賢。圩田秋足先生飯，海月春浮坐客氈。聞有世南遺墨在，歸鴻儻一寄林泉。
元日題仲退漫游四藁後 徐瑞
夫君汗漫路萬里，翰墨游戲詩百篇。高歌不覺屢擊節，畫寫似曾親執鞭。奇探馬遷作史意，老氣杜陵出峽年。何當囊筆撰杖屨，與君題徧名山川。
次韻仲退元日  其一 徐瑞
松根坐穩逢元日，雲外詩來寄此翁。入眼辛盤春意綠，多情蜜炬曉光紅。兒孫拜舞歡聲洽，節物暄妍往日同。却憶少年觴柏酒，觥船到手吸長虹。
次韻仲退元日  其二 徐瑞
上元曾記昔年游，歌曲如山浩莫收。公子喜陪蒼玉佩，佳人笑指水晶球。一天星斗飄仙樂，萬頃芙蓉簇彩樓。風雪與誰堪說夢，酒闌驚覺在吾州。
梅巖 徐瑞
不見此山四十載，巖石相看亦粲然。顧我丹心今不改，信渠鐵面晚猶堅。人生出處無非數，文運昌明自屬天。尚恨山靈知我淺，小樓呼酒對嬋娟。
王辛甫示朱敬堂釣臺詩卷次韻 徐瑞
七里灘光照客裘，雙臺登覽意難休。當時蔑視麒麟楦，季漢反成黨錮鈎。山水何心供弔古，奸雄有面肯包羞。摩挲蒼峭追陳迹，四十四年重泛舟。
江道可用前韻見屬再疊謝之 徐瑞
秋風吹破木綿裘，一棹東遊興未休。幼學古人徒自好，遺經深義不能鈎。槐黄滿路君宜往，髪白盈簪我亦羞。共飲番江不相識，富陽磯下却聯舟。
月灣以路學正攝番江長收租長洲有懷朽鈍賦詩遠寄次韻爲謝 徐瑞
學道如撐上峽船，蹉跎富貴與神仙。對床猶記聽風雨，講席何堪數歲年。少日朋儕隨化盡，晚塗老病有誰憐。故人厚問今何似，筋力雖衰尚服田。
閏八月望日登青陽峰觀可玉所得天池之勝 徐瑞
天風吹我上崔嵬，凍面灑塵亦快哉。止水泓澄金鏡凈，遠峰羅列畫屏開。幽奇定有神仙到，險怪從教俗子咍。莫道此中無勝概，會看變化起風雷。
石林董先生年八十七厚齋詹先生年八十四會于文溪月灣賦詩次韻奉寄 徐瑞
石林居士詹山老，鶴骨山清出秀眉。己卯相逢芹泮日，戊申共釂菊花枝。年華迅若東流去，道貌巋然太古遺。不恨文溪不同會，續貂猶得寄篇詩。
李俊民三十年前凡兩寄詩時困于世故俱不克和常抱此欠近理敗篋忽見兩詩歲月可驚凄然有感輒賦長句附便以謝不敏 徐瑞
囊錦當時兩度傳，篋藏中襲墨尤鮮。高情應怪詩郵斷，末路那禁俗累纏。過客談君吟轉妙，閉門笑我病堪憐。擘牋漫寄西風去，喚起鄉盟三十年。
門外意行有感書示二孫 徐瑞
門前老樹飽風霜，封植良勤不可忘。累世衣冠流澤遠，百年基緒慶源長。穉松怒長堪藏屋，新筍初抽已過牆。珍重先人有遺訓，讀書餘力及耕桑。
夏五寄趙菊東 徐瑞
溪堂相望一百里，音問相疏十五年。眼底浮華俱已矣，籬東老菊獨依然。登臨不減青山興，陶寫猶懷白石編。待得秋風稍凉冷，方壺深處扣真玄。
寄山村仇公 徐瑞
山村老子知何似，想見龐眉鶴骨清。千里相望勞遠夢，六年不見耿深情。雲歸山翠沾衣濕，雨過湖光照眼明。最是湖山圖畫裏，輸公吟嘯了平生。
李俊民寄詩一首次韻答之 徐瑞
世途險隘任崖顛，萬古人心只一天。桂辣何須分老嫩，蜜甜自是透中邊。多君歌嘯酬風月，顧我呻吟了歲年。何日相從討幽事，松醪滿意泛觥船。
雜感  其一 徐瑞
夸父以渴斃，麥杖終死兵。項王稱拔山，霸圖竟無成。區區諸勇力，如何與天爭。子房類婦人，談笑立功名。去去從穀城，迢遥學長生。
雜感  其二 徐瑞
阿瞞事鞍馬，橫槊尚賦詩。淮淝政交鋒，別墅方圍棋。何哉情事迂，俗論乃嗤嗤。斯人機械深，政爾未易窺。
雜感  其三 徐瑞
長公不肯仕，曼容亦辭官。高車與駟馬，祇可誇外觀。玄鳳棲崑崙，杳杳天風寒。沆瀣以爲飲，朝霞以爲餐。
雜感  其四 徐瑞
六根本清凈，人自滓六根。傾奪相糾結，不如此身尊。梯空智愈鑿，金注道逾昏。稽首劉伯倫，酒放過一生。
雜感  其五 徐瑞
獻璞乃取刖，求封而得黥。進退當以道，自售胡爾輕。堪嗟賤良貴，甘作狼藉人。寄語張季鷹，見幾已近神。
壬午清明拜先君墓下 徐瑞
鏘鏘澗水鳴，陰陰宰木春。晨興羞清酌，酹我柏下人。山蹊塞欲斷，呼童剪荆榛。斷甃土暈碧，古瓦垣衣青。席草再俛伏，泫然淚沾巾。音容一以遠，魂夢何由尋。終天不可報，九原諒斯聞。願言領諸孤，年年拜清明。
五月初一日煮茶偶作 徐瑞
讀書了清暇，空齋長閉門。冥冥晚雨潤，唶唶時禽喧。悠悠白雲度，沉沉綠陰繁。枯桐覓古意，石鼎烹山泉。清吟振巖木，亂以離騷篇。此道無不在，但覺山林尊。意根漸無有，世累何時捐。即事良可娛，一笑俱忘言。
松風 徐瑞
屋山老髯龍，雪霜不能死。長身傲林壑，翠雲屯萬壘。夜半天風生，颯颯動窗几。秋江響怒潮，春空行急雨。須臾逗餘音，九霄笙鶴起。虛庭坐落月，欲去還復止。獨恨世間人，無此天籟耳。
夜月如晝與仲退坐松巢煮茶 徐瑞
河淡星欲無，碧展天一幅。天孫分錦章，薦此半規玉。明入千家窗，此興幾人足。慷慨商聲歌，主客俱不俗。泠泠古松根，枯樵煮寒瀑。清嘯拍闌干，悲猿挂高木。
九月初七夜寓雙溪精舍 徐瑞
深巷足秋意，市聲寂無譁。門前籬落閒，淡淡牽牛花。老樹罷西風，羈鴻叫寒沙。念我同袍子，渺焉天一涯。別離悵交情，漂零惜年華。清坐撫遺編，行吟岸烏紗。世味嘗已熟，呼童烹靈芽。
客枕有感 徐瑞
寒關掩秋寂，幽齋俗塵空。沉沉夜將半，孤燈結花紅。衣杵響深巷，塔鈴哦天風。依依訴幽恨，四壁惟秋蟲。市人競刀錐，奔走猶憧憧。衆欲何有涯，百年會須窮。高眠道心長，無言候晨鐘。
癸未三月初七日泛舟東溪尋訪趙石齋於方壺山中臨分留呈 徐瑞
短篷載煙雨，鼓栧過東溪。盤桓萬山間，乘興信所之。桃花流水岸，繚繞路欲迷。隠隠雞犬聲，時時出翠微。支筇試幽討，中有高人居。平湖湛寒碧，疏林擢新枝。始至俗眼明，延緣遂忘疲。方瞳綠髪翁，一笑深相知。高譚潄芳潤，探囊出新詩。拍手孤鴻翔，拄杖凌空飛。舉酒對東風，獻酬各不辭。欲去不忍去，綠樹鳴催歸。我欲從公住，奈此塵鞅羈。
晚步用簡齋韻 徐瑞
沉沉萬竹間，舟行欲佳適。樵兒未歸來，笛聲在蒼壁。我本非隠淪，偶得喧中寂。延緣不知疲，小逕光已夕。
田園  其一 徐瑞
結茅北山下，竹樹深以幽。門前二頃田，躬耕遂吾謀。東風二三月，綠水如潑油。戴星事犁鉏，戮力期有秋。經行彼何人，黄金絡馬頭。停鞭略躊躇，爲問幾時休。所得不償勞，胡不從我遊。再拜謝行人，此意何綢繆。相從良不惡，違己誠所羞。卿宜用卿法，吾亦飯吾牛。
田園  其二 徐瑞
去年種麥時，瘦骨寒欲折。芃芃麥苗青，貿貿積霜雪。今年麥上場，鄰家粒已絕。我麥難堪飯，我耕力已竭。我力雖已竭，我計未爲拙。
田園  其三 徐瑞
山下十畝陂，可灌十頃田。頻年費修築，堤堰久不完。泥沙況填壅，旱歲無源泉。凶荒貴有備，烏可盡付天。呼兒運木石，及此冬日暄。悠悠最害道，努力勿辭難。
田園  其四 徐瑞
斵桐作秧馬，斷木刳泥船。咄此至微物，當趁歲月閒。阿童御觳𧥆，吹笛前山前。迎我相指似，村西吹晚煙。
田園  其五 徐瑞
屋山東南偏，手種一區芋。炎炎六七月，挈瓶事灌注。茲焉有佳思，役役不知暑。寒夜羹玉糝，聊用娛歲暮。
田園  其六 徐瑞
連筒通稻渠，分溉五畝園。桑麻日青青，畦蔬亦已繁。晨興荷鉏出，日入荷鉏還。所樂固有在，辛苦不足言。鄰翁笑相勞，子乃不憚煩。
田園  其七 徐瑞
寒溪橫略彴，窄徑通村墟。樵夫下山來，俗氣鄙且麤。野花鬢闌斑，藍縷寒無襦。賣薪招我飲，醉倒相携扶。明日復入山，真樂孰爾如。
田園  其八 徐瑞
種茶石岡上，草盛茶欲枯。劬躬自薅薙，青青復厥初。新雷破幽鬰，一雨土脈蘇。槍旗漸堪摘，纖纖出香腴。此物不救饑，此味何可無。
田園  其九 徐瑞
方湖涵深碧，移種水芙蕖。壤沃不待培，周回已芬敷。豈惟花實美，根葉尤所須。今年種菱芡，明年種菰蒲。生涯日已廣，而不勞耘鋤。月明撐舴艋，長嘯足自娛。
送八家叔之蘄春 徐瑞
飛梅收宿潤，曉氣含晴暉。摩挲鐵如意，一笑千里期。江山信如昨，興廢良可悲。執手言遠別，念當何時歸。利害况同途，舉足皆危機。爰陳素履戒，爲誦行路詩。行行重回首，莫忘孤雲飛。
雨坐城邸登葆真院小樓望湖山清坐至暮 徐瑞
濕雲低古城，絲雨迷寒空。平湖北風惡，雁叫菰蒲叢。疑有隠君子，孤舟釣空濛。煙波渺蒼莽，欲往嗟無從。道人數龜息，默坐饑腸充。湖東古招提，暮鼓鳴鼕鼕。
修禊後三日與仲退坐小齋煖雨初歇忽聞異香於是花事已罷春在塵土意其爲草木暢茂有自然之香而卒莫詰其所從來明日仲退以心清聞妙香爲韻作五詩奉次一噱  其一 徐瑞
齋居屏塵迹，讀易洗我心。微風逗天香，縹緲不可尋。時時觸鼻觀，恍恍生空林。掩卷坐床側，桂樹交繁陰。
修禊後三日與仲退坐小齋煖雨初歇忽聞異香於是花事已罷春在塵土意其爲草木暢茂有自然之香而卒莫詰其所從來明日仲退以心清聞妙香爲韻作五詩奉次一噱  其二 徐瑞
金華太史公，隠几降心兵。濛濛香事已，吟事方施行。我方慕高致，澹境奇趣生。不知何從來，乃有如許清。
修禊後三日與仲退坐小齋煖雨初歇忽聞異香於是花事已罷春在塵土意其爲草木暢茂有自然之香而卒莫詰其所從來明日仲退以心清聞妙香爲韻作五詩奉次一噱  其三 徐瑞
異時參上乘，成種芸自薰。茫茫世界中，變幻如浮雲。豈知無盡法，真修不在聞。我猶未免俗，志一誰能分。
修禊後三日與仲退坐小齋煖雨初歇忽聞異香於是花事已罷春在塵土意其爲草木暢茂有自然之香而卒莫詰其所從來明日仲退以心清聞妙香爲韻作五詩奉次一噱  其四 徐瑞
眼纈龜甲屏，耳聞蚯蚓竅。二者本無有，客感足悲弔。君看此幽芬，無情尤可笑。只作偶然觀，冥冥會衆妙。
修禊後三日與仲退坐小齋煖雨初歇忽聞異香於是花事已罷春在塵土意其爲草木暢茂有自然之香而卒莫詰其所從來明日仲退以心清聞妙香爲韻作五詩奉次一噱  其五 徐瑞
何年有野人，聞香未肯忘。世俗誇富貴，爭費柟櫖黄。我雖一掃空，奈此風韻長。一笑與神遇，底用譜異香。
次韻仲退山中小景四首 夕陽煙樹 徐瑞
暝煙出山阿，返照映紅樹。微茫極有態，目盡鴻飛處。迢遞溪西鐘，繚繞溪上路。惟聞喚渡人，兩岸爭來去。